กรมการข้าว หนุนกลุ่มแปลงใหญ่ จังหวัดสงขลา เสริมปัจจัยการผลิตและเทคโนโลยีให้เกษตรกร
นายณัฏฐกิตติ์ ของทิพย์ รองอธิบดีกรมการข้าว  เปิดเผยหลังลงพื้นที่ตรวจติดตาม โครงการยกระดับแปลงใหญ่ด้วยเกษตรสมัยใหม่และเชื่อมโยงตลาด ปี 2564 ณ กลุ่มแปลงใหญ่ ข้าวหนองอ้ายแท่น  จังหวัดสงขลา? ว่า กรมการข้าวได้ดำเนินโครงการยกระดับแปลงใหญ่ด้วยเกษตรสมัยใหม่และเชื่อมโยงตลาด เพื่อต้องการเพิ่มประสิทธิภาพการผลิตและลดต้นทุนการผลิตให้กับเกษตรกรหรือกลุ่มเกษตรกรโดยการประยุกต์ใช้เทคโนโลยีและนวัตกรรมที่เหมาะสมรวมทั้งเครือข่ายความร่วมมือจากภาคส่วนต่างๆ ในการร่วมกันบริหารจัดการให้เกิดประสิทธิภาพ ตลอดจนต้องการยกระดับการผลิตไปสู่สินค้าที่มีคุณภาพมาตรฐาน สอดคล้องกับความต้องการของตลาดและอุตสาหกรรม โดยเฉพาะอุตสาหกรรมอาหาร อุตสาหกรรมพลังงาน และอุตสาหกรรมเคมีภัณฑ์และยา ที่มีมูลค่าเพิ่มสูง จังหวัดสงขลามีกลุ่มแปลงใหญ่ข้าวอยู่จำนวน 15 แปลง มีกลุ่มแปลงใหญ่ที่ขอรับการสนับสนุนจากโครงการยกระดับแปลงใหญ่ด้วยเกษตรสมัยใหม่และเชื่อมโยงตลาด ปี 2564? จำนวน 7 แปลง ซึ่งหนึ่งในนั้นคือกลุ่มแปลงใหญ่ข้าวหนองอ้ายแท่น ที่ได้ขอรับการสนับสนุนจากโครงการดังกล่าว โดยที่ผ่านมากลุ่มแปลงใหญ่ข้าวหนองอ้ายแท่น ได้ให้ความสำคัญในการรวมตัวของเกษตรกร และการเป็นผู้นำเกษตรกรหรือ Smart Farmer  ที่จะช่วยพัฒนาศักยภาพด้านต่างๆ ให้กับเกษตรกร ไม่ว่าจะเป็นด้านการผลิตข้าว การบริหารจัดการ การแปรรูป การตลาด รวมถึงการพัฒนาด้านเทคโนโลยีทางการผลิต ซึ่งต่อมาทางกลุ่มได้ขอรับการสนับสนุนปัจจัยการผลิตจากกรมการข้าวตามโครงการฯดังกล่าว เพื่อหวังจะเพิ่มศักยภาพและคุณภาพการผลิตของกลุ่มได้ กรมการข้าว จึงได้ดำเนินการสนับสนุนทางด้านปัจจัยการผลิตนวัตกรรมและเทคโนโลยีให้กับกลุ่มแปลงใหญ่ข้าวหนองอ้ายแท่น ที่จะเข้ามาช่วยในการลดต้นทุนการผลิต เพิ่มรายได้ ให้แก่กลุ่มเกษตรกรแปลงใหญ่